ເອກະສານຊ້ອນທ້າຍຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ກ່ຽວກັບນິຍາມຄວາມຖືກຕ້ອງທາງກົດໝາຍ
ຈຸດປະສົງຂອງເອກະສານຊ້ອນທ້າຍ ຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ກ່ຽວກັບນິຍາມຄວາມຖືກຕ້ອງທາງດ້ານກົດໝາຍແມ່ນເພື່ອກຳນົດບັນດາກົດໝາຍແຫ່ງຊາດທີ່ປະເທດທີ່ເປັນຄູ່ຮ່ວມສັນຍາຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ຈະນຳໃຊ້ເພື່ອກຳນົດຄວາມຖືກຕ້ອງທາງດ້ານກົດໝາຍຂອງໄມ້, ແລະ ກຳນົດຂັ້ນຕອນໃນການເຕົ້າໂຮມຫຼັກຖານໃນການຕິດຕາມກວດກາຄວາມສອດຄ່ອງກັບກົດໝາຍ.
ນິຍາມຄວາມຖືກຕ້ອງທາງກົດໝາຍແມ່ນສູນກາງຂອງ ລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້ຂອງ ປະເທດ ໄມ້ ແລະ ໄມ້ທ່ອນຈະຕ້ອງສອດຄ່ອງກັບນິຍາມດັ່ງກ່າວ ເພື່ອໃຫ້ໄດ້ຮັບໃບອະນຸຍາດການຈັດຕັ້ງປະຕິບັດກົດໝາຍປ່າໄມ້, ການຄຸ້ມຄອງ ແລະ ການຄ້າໄມ້ ເຖິງວ່າຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ທຸກສະບັບຈະມີ ເອກະສານຊ້ອນທ້າຍກ່ຽວກັບລະ ບົບການຮັບປະກັນຄວາມຖືກຕ້ອງທາງດ້ານກົດໝາຍ ແລ້ວກໍຕາມ .ແຕ່ບາງປະເທດໄດ້ກຳນົດນິຍາມ ຄວາມຖືກຕ້ອງທາງ ກົດໝາຍຂອງໄມ້ເຂົ້າໃນເອກະສານຊ້ອນທ້າຍເປັນຂອງໄມ້ສະເພາະຕ່າງຫາກ
ນິຍາມ ຄວາມຖືກຕ້ອງທາງກົດໝາຍ ເກີດຈາກການປຶກສາຫາລືຂອງບັນດາພາກສ່ວນກ່ຽວຂ້ອງຫຼາຍພາກ ສ່ວນໃນຕອນຕົ້ນຂອງຂັ້ນຕອນໃນຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA). ບັນດາພາກສ່ວນກ່ຽວຂ້ອງໄດ້ຮັບຜົນປະໂຫຍດທີ່ແຕກຕ່າງກັນ, ຈຶ່ງເກີດມີຂໍ້ຂັດແຍ່ງກັນໃນຂະແໜງປ່າໄມ້ຂອງປະເທດໃນລະຫວ່າງການປຶກສາຫາລືດັ່ງກ່າວ. ລັດຖະບານຂອງປະເທດທີ່ສົ່ງອອກໄມ້ມີຄວາມຮັບຜິດຊອບໃນການຮັບຮອງເອົາການປຶກສາຫາລື ແລະ ເສີມສ້າງຄວາມເປັນເອກະພາບກັນພາຍໃນບັນດາພາກສ່ວນກ່ຽວຂ້ອງ ເພື່ອເຮັດໃຫ້ການປຶກສາຫາລືຂອງບັນດາພາກສ່ວນກ່ຽວຂ້ອງຫຼາຍພາກສ່ວນມີຄວາມຊັດເຈນກ່ຽວກັບ:
- ສິ່ງທີ່ລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້ຮຽກຮ້ອງ
- ເງື່ອນໄຂທາງກົດໝາຍທີ່ຕ້ອງໄດ້ຮັບການຈັດຕັ້ງປະຕິບັດໃຫ້ດີກວ່າເກົ່າ
- ຂອບເຂດວຽກງານທາງດ້ານກົດໝາຍໃນດ້ານໃດທີ່ຈະຕ້ອງໄດ້ຮັບການດັດແກ້ ຫຼື ປ່ຽນແປງ
ຂອບເຂດຂອງນິຍາມຄວາມຖືກຕ້ອງທາງກົດໝາຍ
ພາກສ່ວນໜຶ່ງໃນການປຶກສາຫາລືຂອງບັນດາພາກສ່ວນກ່ຽວຂ້ອງແມ່ນແນໃສ່ຂອບເຂດຄວາມຖືກຕ້ອງທາງກົດໝາຍ. ນີ້ໝາຍຄວາມວ່າເປັນການຕົກລົງວິທີການໃນການລວມເອົາການນຳໃຊ້ທີ່ດິນປະເພດຕ່າງໆ, ເປັນຕົ້ນແມ່ນປ່າໄມ້ທຳມະຊາດ ຫຼື ປ່າປູກ, ແລະ ການຄຸ້ມຄອງໃນດ້ານຕ່າງໆ, ເປັນຕົ້ນແມ່ນໃບອະນຸຍາດໃນການຈັດສັນ, ສິດໃນການຂາຍ ຫຼື ຂັ້ນຕອນໃນການສົ່ງອອກ, ໃນນິຍາມຄວາມຖືກຕ້ອງທາງກົດໝາຍຂອງໄມ້. ເປົ້າໝາຍຂອງການປຶກສາຫາລືດັ່ງກ່າວແມ່ນເພື່ອສ້າງນິຍາມຄວາມຖືກຕ້ອງທາງກົດໝາຍຂອງໄມ້ທີ່ຊັດເຈນ ເພື່ອນຳໃຊ້ເຂົ້າໃນການກວດສອບຄວາມສອດຄ່ອງກັນ.
ນິຍາມຄວາມຖືກຕ້ອງທາງກົດໝາຍທີ່ສະໜັບສະໜູນຜົນປະໂຫຍດຂອງກຸ່ມບັນດາພາກສ່ວນກ່ຽວຂ້ອງທັງໝົດຈະຕ້ອງກວມເອົາຫຼາຍກວ່າສິດທາງດ້ານກົດໝາຍໃນການຂຸດຄົ້ນ ແລະ ຂາຍໄມ້. ສະຫະພາບເອີຣົບຄາດຫວັງວ່ານິຍາມຄວາມຖືກຕ້ອງທາງກົດໝາຍຈະກວມເອົາສາມເສົາຫຼັກຂອງຄວາມຍືນຍົງ (ທາງດ້ານເສດຖະກິດ, ສັງຄົມ ແລະ ສິ່ງແວດລ້ອມ). ການປຶກສາຫາລືຂອງບັນດາພາກສ່ວນກ່ຽວຂ້ອງຫຼາຍພາກສ່ວນສ້າງໂອກາດເພື່ອຮັບປະກັນວ່ານິຍາມຄວາມຖືກຕ້ອງທາງກົດໝາຍແມ່ນມີຄວາມໜ້າເຊື່ອຖື ແລະ ສະໜັບສະໜູນຜົນປະໂຫຍດຂອງກຸ່ມບັນດາພາກສ່ວນກ່ຽວຂ້ອງ.
ບັນດາກົດໝາຍທີ່ປະກອບດ້ວຍນິຍາມຄວາມຖືກຕ້ອງທາງກົດໝາຍສາມາດລວມເອົາ:
- ລັດຖະທຳມະນູນຂອງປະເທດ
- ບັນດາກົດໝາຍແຫ່ງຊາດທີ່ກ່ຽວຂ້ອງກັບປ່າໄມ້, ອາກອນ, ການຄ້າ, ການຈ້າງງານ, ສິ່ງແວດລ້ອມ, ປະກັນສັງຄົມ, ການອະນຸລັກຊີວະນາໆພັນ ແລະ ອິດສະຫຼະດ້ານຂໍ້ມູນຂ່າວສານ
- ກົດໝາຍວ່າດ້ວຍທໍານຽມປະເພນີ
- ສົນທິສັນຍາສາກົນ, ເປັນຕົ້ນແມ່ນບັນດາສັນຍາສິ່ງແວດລ້ອມຫຼາຍຝ່າຍ
ຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ໃຫ້ນິຍາມຄວາມຖືກຕ້ອງທາງດ້ານກົດໝາຍໂດຍອີງຕາມບັນດາລະບຽບກົດໝາຍແຫ່ງຊາດທີ່ມີຜົນສັກສິດ. ເຖິງຢ່າງໃດກໍຕາມ, ໃນບາງຂັ້ນຕອນຂອງຂໍ້ຕົກລົງດັ່ງກ່າວ, ການປຶກສາຫາລືຂອງບັນດາພາກສ່ວນກ່ຽວຂ້ອງຫຼາຍຝ່າຍກ່ຽວກັບນິຍາມຄວາມຖືກຕ້ອງທາງກົດໝາຍໄດ້ລະບຸຊ່ອງວ່າງ ຫຼື ຄວາມບໍ່ສອດຄ່ອງກັນໃນບັນດາກົດໝາຍທີ່ມີຢູ່. ຂັ້ນຕອນຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ສາມາດກຳນົດການປະຕິຮູບທາງດ້ານກົດໝາຍ ແລະ/ຫຼື ນະໂຍບາຍເພື່ອແກ້ໄຂຊ່ອງວ່າງດັ່ງກ່າວ ປະເທດການ້າໄດ້ລວມເອົາການປະຕິຮູບໃນການແກ້ໄຂຊ່ອງວ່າງເຂົ້າໃນເອກະສານຊ້ອນທ້າຍກ່ຽວກັບນິຍາມຄວາມຖືກຕ້ອງທາງກົດໝາຍ. ໃນຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ສະບັບອື່ນໆ, ລາຍລະອຽດກ່ຽວກັບການປະຕິຮູບ ແມ່ນກຳນົດເຂົ້າໃນເອກະສານຊ້ອນທ້າຍກ່ຽວກັບບັນດາມາດຕະການເພີ່ມເຕີມ.
ໂຄງສ້າງຂອງເອກະສານຊ້ອນທ້າຍກ່ຽວກັບນິຍາມຄວາມຖືກຕ້ອງທາງກົດໝາຍ
ຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ສ່ວນຫຼາຍປະກອບດ້ວຍຕາຕະລາງ, ທີ່ເອີ້ນວ່າຕາໜ່າງດ້ານນິຕິກໍາ ຫຼື ຕາຕະລາງນິຕິກໍາ, ເພື່ອນຳສະເໜີນິຍາມຄວາມຖືກຕ້ອງທາງກົດໝາຍຂອງໄມ້. ຕາຕະລາງດັ່ງກ່າວປະກອບດ້ວຍບັນດາເງື່ອນໄຂທາງດ້ານກົດໝາຍ, ສ່ວນຫຼາຍແມ່ນເອີ້ນວ່າ: ‘ຕົວຊີ້ວັດ’, ເຊິ່ງປະກອບເປັນນິຍາມຄວາມຖືກຕ້ອງທາງກົດໝາຍ. ຕາຕະລາງດັ່ງກ່າວຍັງກຳນົດວິທີການທີ່ໜ່ວຍງານແຫ່ງຊາດຈະນຳໃຊ້ໃນການກວດສອບຄວາມຖືກຕ້ອງທາງກົດໝາຍ.
ບັນດາປະເທດທີ່ເປັນຄູຮ່ວມສັນຍາຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ນຳສະເໜີຂໍ້ມູນກ່ຽວກັບຄວາມຖືກຕ້ອງທາງດ້ານກົດໝາຍດ້ວຍຫຼາຍວິທີ ອີງຕາມຄວາມຮຽກຮ້ອງຕ້ອງການ, ສະຖານະການ ແລະ ບັນດາລະບົບທີ່ມີຢູ່ແລ້ວ. ອີງຕາມຜົນໄດ້ຮັບ, ເອກະສານຊ້ອນທ້າຍກ່ຽວກັບນິຍາມຄວາມຖືກຕ້ອງທາງກົດໝາຍອາດຈະປະກອບດ້ວຍຫຼາຍຕາຕະລາງນິຕິກຳທີ່ນຳໃຊ້ມາດຕະຖານທີ່ແຕກຕ່າງກັນຕໍ່ກັບແຫຼ່ງທີ່ມາຂອງໄມ້ທີ່ແຕກຕ່າງກັນ, ເປັນຕົ້ນແມ່ນປ່າໄມ້ຊຸມຊົນ, ສວນປ່າປູກ ຫຼື ການສຳປະທານຕັດໄມ້. ຕົວຢ່າງ:
- ປະເທດອິນໂດເນເຊຍມີຫຼາຍຕາຕະລາງນິຕິກຳສຳລັບການຖືກຳມະສິດແຕ່ລະປະເພດທີ່ແຕກຕ່າງກັນ
- ປະເທດແຄມມາຣູນມີຫຼາຍຕາຕະລາງນິຕິກຳສຳລັບແຕ່ລະປະເພດຂອງສິດປ່າໄມ້ ແລະ ສິດໃນການຂາຍທີ່ແຕກຕ່າງກັນ
- ປະເທດການ້າມີຕາຕະລາງນິຕິກໍາພຽງອັນດຽວທີ່ນຳໃຊ້ເຂົ້າໃນທຸກໆດ້ານທີ່ຄ່ຽງຄູ່ກັບຕ່ອງໂສ້ການສະໜອງໄມ້ ແລະ ໄມ້ທ່ອນທີ່ໄດ້ມາຈາກປ່າໄມ້ທຸກຊະນິດ
ບັນດາຕາຕະລາງນິຕິກຳອາດຈະມີຄວາມສັບສົນໃນເບື້ອງຕົ້ນ ແຕ່ຕາຕະລາງດັ່ງກ່າວໃຫ້ຂໍ້ມູນທີ່ຊັດເຈນກ່ຽວກັບສິ່ງທີ່ແຕ່ລະອົງປະກອບຂອງນິຕິກຳຮຽກຮ້ອງໃຫ້ມີ, ຫຼັກຖານທີ່ຈຳເປັນທີ່ຈະຕ້ອງສະແດງໃຫ້ເຫັນເຖິງຄວາມສອດຄ່ອງກັບກົດໝາຍ ແລະ ຂໍ້ມູນກ່ຽວກັບດ້ານໃດໜຶ່ງທີ່ຈະໄດ້ຮັບການຕິດຕາມກວດກາຢ່າງເປັນລະບົບ.
ຂໍ້ຄວາມວ່າດ້ວຍການກຳນົດຊື່ເອກະສານຊ້ອນທ້າຍກ່ຽວກັບນິຍາມຄວາມຖືກຕ້ອງທາງກົດໝາຍ
ຊື່ຂອງບັນດາເອກະສານຊ້ອນທ້າຍກ່ຽວກັບນິຍາມຄວາມຖືກຕ້ອງທາງກົດໝາຍຂອງໄມ້ຈະມີຄວາມແຕກຕ່າງກັນລະຫວ່າງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ແຕ່ລະສະບັບ. ປະເທດແຄມມາຣູນ ແລະ ສາທາລະນະລັດຄອງໂກ ເອີ້ນບັນດາເອກະສານຊ້ອນທ້າຍດັ່ງກ່າວນີ້ວ່າ: ‘ຕາຕະລາງນິຕິກຳ’. ແຕ່ສາທາລະນະລັດອາຟຣິກາກາງ ແລະ ປະເທດອິນໂດເນເຊຍເອີ້ນເອກະສານຊ້ອນທ້າຍດັ່ງກ່າວວ່າ: ‘ນິຍາມຄວາມຖືກຕ້ອງທາງກົດໝາຍ’, ແລະ ປະເທດການ້າເອີ້ນເອກະສານຊ້ອນທ້າຍດັ່ງກ່າວວ່າ: ‘ນິຕິກຳທີ່ຕ້ອງພິຈາລະນາເມື່ອໃຫ້ນິຍາມຄວາມຖືກຕ້ອງທາງກົດໝາຍ’, ປະເທດໄລບີເລຍໄດ້ລວມເອົານິຍາມຄວາມຖືກຕ້ອງທາງກົດໝາຍຂອງຕົນເຂົ້າໃນເອກະສານຊ້ອນທ້າຍກ່ຽວກັບລະບົບການຮັບປະກັນຄວາມຖືກຕ້ອງທາງກົດໝາຍຂອງໄມ້.
ຂໍ້ມູນເພີ່ມເຕີມ
ພາກສ່ວນທີ່ກ່ຽວຂ້ອງຂອງເນື້ອໃນລະອຽດຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA)
ເນື້ອໃນ ແລະ ເອກະສານຊ້ອນທ້າຍຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA)
ເອກະສານຊ້ອນທ້າຍກ່ຽວກບລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້
ນິຍາມຄວາມຖືກຕ້ອງທາງກົດໝາຍຂອງໄມ້
ການເຊື່ອມຕໍ່ໄປສູ່ໜ້າເວັບພາຍນອກ
ສະຫະພາບເອີຣົບ. 2007. FLEGT Briefing Note 02: ໄມ້ທີ່ຖືກກົດໝາຍແມ່ນຫຍັງ? ສະຫະພາບເອີຣົບ. [ດາວໂຫຼດ PDF]EU. 2007. FLEGT Briefing Note 03: ລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້ ສະຫະພາບເອີຣົບ. [ດາວໂຫຼດ PDF]